Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 1 Pv 183/11/1105	Bratislava V, 8.3.2013
EEČ : 2-12-67-2013

U Z N E S E N I E

Trestná vec:	obvinený XXXXX  
Prečin:	Sprenevera podľa § 213 odsek 1, odsek 2 písmeno a) Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Bratislava V
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 18.04.2008 v Bratislave uzatvoril so spoločnosťou VB Leasing SK, s.r.o., so sídlom v tom čase na Námestí 1. mája č. 11 v Bratislave, leasingovú zmluvu XXXXX, ktorej predmetom bolo jednostopové motorové vozidlo XXXXX v obstarávacej cene 11 867,- Eur, na základe ktorej uhradil akontáciu vo výške 3 946,38 Eur a zvyšok sa zaviazal splatiť v predpísaných 44 mesačných splátkach, pričom uhradil len 25 splátok, na základe čoho spoločnosť VB Leasing SK, s.r.o., vyzvala obvineného na úhradu dlžných splátok, následne dňa 07.09.2010 doručila obvinenému predčasné ukončenie leasingovej zmluvy a vyzvala obvineného, aby odovzdal predmet leasingu, obvinený aj napriek výzve odmietol predmet leasingu odovzdať, čím spôsobil spoločnosti VB Leasing SK, s.r.o., so sídlom Košická 49, XXXXX, škodu vo výške 7 665,- Eur,

Podľa §216 odsek 2 Trestného poriadku je určená obvinenému skúšobná doba v trvaní 24 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:

	Vyšetrovateľ Okresného riaditeľstva PZ XXXXX V Odboru kriminálnej polície uznesením spis. zn. XXXXX zo dňa 19.10.2012 podľa § 206 ods. 1 Trestného poriadku vzniesol obvinenie XXXXX pre prečin sprenevery podľa       § 213 ods. 1, ods. 2 písm. a) Trestného zákona, ktorého sa dopustil na skutkovom základe uvedenom v enunciáte tohto uznesenia.

	Dňa 07.03.2013, po skončení skráteného vyšetrovania, predložil vyšetrovateľ PZ spis tunajšej prokuratúre s návrhom na podmienečné zastavenie trestného stíhania obvineného. 

Po preskúmaní celého spisového materiálu, som zistila, že v uvedenom prípade sú splnené všetky podmienky pre podmienečné zastavenie trestného stíhania podľa § 216 Trestného poriadku a návrh vyšetrovateľa PZ je opodstatnený.

Obvinený XXXXX je stíhaný pre prečin sprenevery podľa § 213 ods. 1, ods. 2 písm. a) Trestného zákona, na ktorý zákon stanovuje trest odňatia slobody vo výmere na jeden rok až päť rokov. Z uvedeného vyplýva, že je naplnená podmienka uvedená v § 216 ods. 1 Trestného poriadku, že musí ísť o konanie o prečine, na ktorý Trestný zákon stanovuje trest odňatia slobody, ktorého horná hranica neprevyšuje 5 rokov. 

Obvinený XXXXX vo svojom výsluchu dňa 18.02.2013 pred vyšetrovateľom PZ vyhlásil, že skutok, za ktorý je stíhaný spáchal, priznal sa k nemu v plnom rozsahu a svoj čin oľutoval, čím je splnená podmienka uvedená v § 216 ods. 1 písm. a) Trestného poriadku. 

Obvinený XXXXX pri svojom vyššie uvedenom výsluchu dal súhlas na podmienečné zastavenie trestného stíhania. Tým je naplnená aj ďalšia podmienka uvedená v  § 216 ods. 1 Trestného poriadku a to, že trestné stíhanie sa môže podmienečne zastaviť iba so súhlasom obvineného. 

Škoda spôsobená predmetným skutkom bola poškodenému v plnom rozsahu uhradená, čo vyplýva zo zápisnice o výsluchu poškodeného zo dňa 15.02.2013, z ktorej vyplýva, že spoločnosť VB Leasing SK netrvá na trestnom oznámení, pohľadávka bola zo strany obvineného plne uhradená a uvedená spoločnosť netrvá ani na vrátení jednostopového motorového vozidla XXXXX, keďže leasingový nájomca uhradil leasingovému prenajímateľovi celý dlh aj so sankciami, a tiež z potvrdení o vklade hotovosti na účet poškodeného. Uvedeným je naplnená aj podmienka daná § 216 ods. 1 písm. b) Trestného poriadku v tom smere, že daný postup podľa § 216 ods. 1 Trestného poriadku je možný len v tom prípade, ak obvinený nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné opatrenia na jej náhradu.   

Tým, že ide v osobe obvineného o osobu doposiaľ netrestanú, možno v zmysle § 216 ods. 1 písm. c) Trestného poriadku, s prihliadnutím na jeho doterajší život i okolnosti prípadu, vyššie uvedené rozhodnutie považovať za dostačujúce.

V zmysle § 216 ods. 2 Trestného poriadku som určila obvinenému skúšobnú dobu v trvaní 24 (dvadsaťštyri) mesiacov, nakoľko túto považujem za primeranú okolnostiam spáchania daného prečinu a osobe obvineného.

Vzhľadom na uvedené, som sa rozhodla trestné stíhanie obvineného XXXXX pre prečin sprenevery podľa § 213 ods. 1, ods. 2 písm. a) Trestného zákona, podmienečne zastaviť.

Poučenie:
Proti tomuto uzneseniu je  prípustná sťažnosť, ktorú možno podať do 3 dní odo dňa jeho doručenia, a to na tunajšiu prokuratúru. Sťažnosť má odkladný účinok.Ak obvinený v priebehu skúšobnej doby bude viesť riadny život, rozhodne po jej uplynutí prokurátor Okresnej prokuratúry XXXXX V, že sa obvinený osvedčil. Inak rozhodne, a to prípadne aj počas skúšobnej doby, že sa v trestnom stíhaní pokračuje.

JUDr. Katarína Habčáková
prokurátorka